काभा महिला भलिबल : सेमिफाइनलमा नेपालको भेट काजकिस्तानसँग
नेपाल काभा महिला भलिबल च्यालेन्ज कपको सेमिफाइनलमा बलियो टोली काजकिस्तानलाई प्रतिद्वन्द्वी पाएको छ । त्रिपुरेश्वरस्थित राखेप कभर्डहलमा बुधबार समूह चरणको अन्तिम खेलमा दक्षिण एसियाको पावरहाउस भारतसँग ३–१ को सेटमा पराजित भएपछि नेपालले समूह ‘बी’ उपविजेता बनेको थियो ।
काठमाडौँ — नेपाल काभा महिला भलिबल च्यालेन्ज कपको सेमिफाइनलमा बलियो टोली काजकिस्तानलाई प्रतिद्वन्द्वी पाएको छ । त्रिपुरेश्वरस्थित राखेप कभर्डहलमा बुधबार समूह चरणको अन्तिम खेलमा दक्षिण एसियाको पावरहाउस भारतसँग ३–१ को सेटमा पराजित भएपछि नेपालले समूह ‘बी’ उपविजेता बनेको थियो ।काजकिस्तान अर्को समूहको विजेता हो । टोली ‘बी’ का तीनै खेल जितेर समूह विजेता बनेको थियो ।समूह ‘ए’ को विजेता भारतले भने समूह ‘बी’ उपविजेता उज्वेकिस्तानसँग खेल्नेछ । दुवै खेल शुक्रबार हुनेछन् । घरेलु टोलीविरुद्ध भारतले २५–१२, २६–२२, २१–२५, २५–२१ को सेटमा नतिजा निकालेको थियो । १३ औं सागको फाइनलमा पनि नेपाललाई ३–२ सेटले हराएर भारतले स्वर्ण पदक जितेको थियो । बदला लिने लक्ष्यमा रहेको नेपालले पहिलो सेटमा बिर्सनलायक प्रदर्शन गर्‍यो । भारतले लगातार १० अंक बटुल्दा नेपालको खातामा १ अंक थियो । अरू सेटमा भेट नेपालले पुनरागमन गर्दै चुनौती दिएको थियो । पहिलो सेटमा नेपाली खेलाडी ब्लक, डिफेन्स, स्पाइक सबैतिर असफल भएका थिए । नेपालका बेल्जियन प्रशिक्षक जान डी ब्रान्टले पनि पहिलो सेटमा खेल्नै बिर्सिएजस्तो भएको सुनाए । उनले भने, ‘रणनीति, म्याच प्लान सबै बिर्सियौं पहिलो सेटमा । तर त्यसपछि अरू सेटमा हामीले कमब्याक गर्‍यौं । त्यसले एक किमिसको खुसी दिलाएको छ ।’नेपालले दोस्रो सेटमा तीनपल्टसम्म बराबरीको टक्कर दियो । तेस्रो सेटमा १७–१७ अंकको बराबरी गर्दै सेट आफ्नो पक्षमा पारेको थियो । अन्तिम सेटमा २० अंकसम्म बराबरी खेलेको नेपालले त्यसपछि लगातार अंक गुमाएको थियो ।नेपालकी कप्तान अरुणा शाहीले भारतसँगको हारबाट थुप्रै कुरा सिक्ने अवसर पाएको बताउँदै तयारीका बेला यत्तिको बलियो टोलीसँग खेल्न पाएको भए अहिले प्रतियोगितामा फाइट दिन सजिलो हुने बताइन् ।प्रशिक्षक ब्रान्टले पनि भारतजस्तो बलियो टोलीसँग खेल्दा आफ्नो भरपूर क्षमता उपयोग गरेर खेल्नुपर्ने बताए । उनले भने, ‘साढे दुई महिनाको छोटो तयारीले यत्तिको बलियो टोलीसँग खेल्दा कमजोरीहरू हुन्छन् । तर, समग्र प्रदर्शनले भने मनोबल बढाएको छ । यसले अरू खेललाई उत्साह जगाउनेछ ।’तस्बिरहरू : हेमन्त श्रेष्ठ/कान्तिपुर